अर्की के बाद हमीरपुर के खैरी में बादल फटा, चंबा में हाइवे पर लैंडस्लाइड ​​​​​​​से 40 वाहन फंसे
हिमाचल में मानसून की एंट्री के साथ ही मूसलाधार बारिश शुरू हो गई है। अधिकांश क्षेत्रों में बीती रात से ही भारी बारिश हो रही है। इससे लगभग 100 सड़कें और 300 से ज्यादा बिजली के ट्रांसफार्मर ठप्प हो गए हैं।
हिमाचल में मानसून की एंट्री के साथ ही मूसलाधार बारिश ने कहर बरपाना शुरू कर दिया है। आज बादल फटने की दो घटनाएं हुईं। सुबह के वक्त सोलन के अर्की में बादल फटने के बाद 30 बकरियां नाले में बह गईं। दोपहर बाद हमीरपुर के खैरी में बादल फटने से कई घरों को नुकसान हुआ। बादल फटने के बाद तेज बारिश का पानी आधा दर्जन घरों में घुस गया।
उधर, चंबा जिले के चुवाड़ी में जोत के पास शाम छह बजे के करीब हाइवे पर भारी लैंडस्लाइड के बाद 40 वाहन फंस गए। PWD महकमा सड़क पर आए मलबे को हटाने में जुट गया है। वहीं, मंडी जिले की सराज घाटी के तुंगाधार में भी भारी बारिश से तबाही हुई। यहां आधा दर्जन गाड़ियां पानी के बहाव में आ गईं। उधर, पानी डेंजर लेवल के पास पहुंचने पर पंडोह बांध के फ्लड गेट खोल दिए गए हैं।
इसके साथ कुल्लू के मौहल नाले में नरोणी गांव को जाने वाले रास्ते में पार्क किए वाहन पानी में बह गए। नाले में आई बाढ़ से पूरे इलाके में अफरातफरी मच गई। 24 घंटे में 13 गाड़ियां क्षतिग्रस्त हुईं। चार घर पूरी तरह क्षतिग्रस्त हो गए, जबकि दो घरों को आंशिक नुकसान पहुंचा। इसके साथ 35 मवेशियों की मौत हो गई।
बारिश के कारण 2 नेशनल हाइवे और 124 सड़कें बंद हैं। इसके साथ ही 151 बिजली के ट्रांसफॉर्मर भी ठप हैं। वहीं, कालका-शिमला रेल मार्ग पर सभी ट्रेनें आज भी रद्द हैं।
अब देखिए बारिश से हुई तबाही की फोटो:-
ब्यास में जलस्तर बढ़ा, रिवर राफ्टिंग पर रोक
ब्यास में जलस्तर बढ़ने के बाद पर्यटन विभाग ने रिवर राफ्टिंग पर रोक लगा दी है। विभाग का कहना है कि ब्यास नदी में पानी का जलस्तर काफी अधिक बढ़ गया है। इसके चलते जलस्तर कम होने तक राफ्टिंग बंद रखी जाएगी।
लैंडस्लाइड की घटनाएं, सड़कों को नुकसान
प्रदेश के अलग-अलग क्षेत्रों में लैंडस्लाइड की घटनाएं भी सामने आ रही हैं। इससे ग्रामीण क्षेत्रों की सड़कों को ज्यादा नुकसान हुआ है। कई घरों को भी खतरा पैदा हो गया है। बीते 24 घंटे में सरकाघाट में 130.4 मिलीमीटर बारिश, सुंदरनगर 92.2, धौलाकुआं 90.5, नाहन 76.2, पछाड़ 71.2, बाग्गी 65.3, नारकंडा 64.5 मिलीमीटर बारिश हुई है।
6 जिलों में भारी बारिश का अलर्ट 
मौसम विभाग ने अगले 2 से 3 घंटे के लिए सोलन, शिमला, सिरमौर, कुल्लू, बिलासपुर और कांगड़ा जिला में भारी बारिश का अलर्ट जारी किया है। प्रदेश में आज और कल के लिए मौसम विभाग ने ऑरेंज अलर्ट जारी कर रखा है। भारी बारिश के कारण नदी नाले उफान पर है। इसे देखते हुए लोगों को एहतियात बरतने की एडवाइजरी दी गई है।